

**ΕΝΩΣΗ ΔΗΜΟΤΙΚΩΝ ΕΠΙΧΕΙΡΗΣΕΩΝ**

**ΥΔΡΕΥΣΗΣ ΑΠΟΧΕΤΕΥΣΗΣ**

**- Ε.Δ.Ε.Υ.Α. -**

Πατρόκλου 15, 412 22 Λάρισα

Tηλ.: 2410 258261, 2410 258831

Fax: 2410 532347,

web: [www.edeya.gr](http://www.edeya.gr), e-mail: info@edeya.gr

**ΔΕΛΤΙΟ ΤΥΠΟΥ**

Η 22α Μαρτίου έχει καθιερωθεί από τον ΟΗΕ ως Παγκόσμια Ημέρα Νερού. Ο φετινός εορτασμός συνδέεται με την κλιματική αλλαγή, αφού το νερό ως φυσικός πόρος αλληλεπιδρά με το κλίμα και η ορθολογική διαχείρισή του συμβάλλει στην προσαρμογή και τον μετριασμό των επιπτώσεων της κλιματικής αλλαγής. Η Ε.Δ.Ε.Υ.Α. όσο και οι Δ.Ε.Υ.Α. είχαν προγραμματίσει εκδηλώσεις που θα αναδείκνυαν τον ρόλο του νερού και των επιχειρήσεων ύδρευσης στη διαχείριση των επιπτώσεων της κλιματικής αλλαγής, αλλά η πανδημία που πλήττει και τη χώρα μας άλλαξε την ατζέντα. Γι’ αυτό επιλέξαμε να αναφερθούμε στον αγώνα των δημοτικών επιχειρήσεων ύδρευσης-αποχέτευσης της χώρας μας, των Δ.Ε.Υ.Α., για την αντιμετώπιση της διασποράς του κορωνοϊού, διαβεβαιώνοντας ταυτόχρονα τους πολίτες της χώρας μας ότι οι Δ.Ε.Υ.Α. και στις δυσμενείς αυτές συνθήκες θα συνεχίσουν να παρέχουν αδιάλειπτα καθαρό, ασφαλές και υγιεινό νερό όπως το έκαναν 40 χρόνια τώρα.

Οι Δ.Ε.Υ.Α. είναι στην πρώτη γραμμή της μάχης κατά της πανδημίας δίπλα στην κοινωνία που υπηρετούν. Κι αυτό γιατί το νερό αποτελεί το σημαντικότερο μέσο προστασίας και πρόληψης από την μετάδοση της ασθένειας. Αμέσως μόλις εξαγγέλθηκαν τα πρώτα μέτρα για την αντιμετώπιση της διασποράς της πανδημίας, οι Δ.Ε.Υ.Α. με αίσθημα ευθύνης και ως κοινωφελείς επιχειρήσεις μερίμνησαν και έλαβαν όλα τα αναγκαία μέτρα τόσο για την προστασία της δημόσιας υγείας όσο και για την ασφάλεια των εργαζομένων τους. Με βάση οδηγίες του Υπουργείου Υγείας ενίσχυσαν την απολύμανση του νερού για να αισθάνονται οι καταναλωτές ασφαλείς. Επίσης, πήραν όλα τα απαραίτητα μέτρα για την ασφάλεια και προστασία των εργαζομένων τους και του κοινού διασφαλίζοντας ταυτοχρόνως την εύρυθμη λειτουργία των επιχειρήσεων. Μερίμνησαν για την απόλυτη ασφάλεια των εγκαταστάσεών τους ώστε η υδροδότηση των πολιτών να είναι συνεχής και αδιάλειπτη. Ανέστειλαν όλες τις προγραμματισμένες διακοπές νερού λόγω ληξιπρόθεσμων οφειλών και σύμφωνα με τις δυνατότητές τους στάθηκαν στο πλευρό των πολιτών με στόχο την ανακούφισή τους.

Οι Δ.Ε.Υ.Α. με υψηλότατο αίσθημα ευθύνης θα συνεχίσουν να δίνουν την μάχη κατά της εξάπλωσης του κορωνοϊού στηρίζοντας τους πολίτες, αλλά και το δημόσιο σύστημα υγείας, αφού παρέχουν καθαρό και υγιεινό νερό στις υγειονομικές μονάδες της χώρας μας. Αλλά και η Πολιτεία με την σειρά της λαμβάνοντας υπόψη ότι οι Δ.Ε.Υ.Α. στηρίζονται ως προς τα έσοδά τους αποκλειστικά στους πολίτες, θα πρέπει να δείξει την στοργή της και να έλθει αρωγός στην μεγάλη προσπάθεια των Δ.Ε.Υ.Α. να στηρίξουν την ελληνική κοινωνία προστατεύοντάς την από την συλλογική απειλή. Η έκτακτη οικονομική ενίσχυσή τους και η ένταξή τους στους πληττόμενους από την πανδημία κλάδους θα ανακουφίσει και ενδυναμώσει τις επιχειρήσεις. Διαφορετικά υπάρχει ο κίνδυνος κατάρρευσης με ανυπολόγιστες συνέπειες για τη δημόσια υγεία και το κοινωνικό σύνολο.